Diari Oficial de la Generalitat Valenciana


Sumari del DOGV 9758, del 03-01-2024 (2023/12514)

RESOLUCIÓ de 14 de desembre de 2023, de la Direcció General de Producció Agrícola i Ramadera, de mesures de formació exigides en el Reial decret 1053/2022, de 27 de desembre, pel qual s'estableixen les normes bàsiques d'ordenació de les granges bovines.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9758

Data del DOGV
:   03-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12675


Data del document
:   14-12-2023

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * boví
    * explotació agrària
    * reglament administratiu

RESOLUCIÓ de 14 de desembre de 2023, de la Direcció General de Producció Agrícola i Ramadera, de mesures de formació exigides en el Reial decret 1053/2022, de 27 de desembre, pel qual s'estableixen les normes bàsiques d'ordenació de les granges bovines. [2023/12738]  
L'article 4.1 del Reial decret 1053/2022, de 27 de desembre, exposa: «El responsable de l'aplicació de les mesures i els requisits en matèria de formació, higiene, bioseguretat, benestar i sanitat animal d'este reial decret, i de les obligacions contingudes en els articles 11 i 24 del Reglament (UE) núm. 2016/429, del Parlament Europeu i del Consell, de 9 de març de 2016, és el titular de l'explotació o el titular dels animals, d'acord amb el que estableix l'article 16 de la Llei 8/2003, de 24 d'abril.»  
L'article 4.3 del Reial decret 1053/2022, de 27 de desembre, exposa: «El titular de l'explotació o, en el cas de les explotacions tipus pastura, el titular dels animals, s'assegurarà que totes les persones que treballen amb bestiar boví en l'explotació tinguen una formació adequada i suficient, d'acord amb els requisits mínims següents:  
  
a) Mitjançant l'acreditació de la seua formació amb un mínim de duració de 20 hores sobre les matèries i el contingut que figuren en l'annex II, en un termini màxim de sis mesos comptats des de la data d'inici del seu treball en l'explotació, sense perjudici del que estableix la normativa específica en matèria de benestar animal i tractaments biocides. Les autoritats competents de territoris insulars podran autoritzar ampliar el termini per a disposar de la formació a un màxim d'un any.  
No obstant això, les autoritats competents podran eximir d'este requisit els treballadors que puguen demostrar un mínim de tres anys d'experiència pràctica en treballs relacionats amb la cria de bestiar boví, que garantisca un coneixement mínim en les matèries a què s'ha fet referència en el paràgraf anterior.»  
Considerant que l'article 11.3 del Reglament (UE) núm. 2016/429, del Parlament Europeu i del Consell, de 9 de març de 2016, indica que «Els coneixements als quals es refereix l'apartat 1 s'adquiriran per una de les vies següents:  
a) Experiència o formació professionals.  
b) Programes existents en el sector agropecuari o en el sector aqüícola que siguen pertinents per a la sanitat animal.  
c) Educació formal.  
d) Una altra experiència o formació que siga del mateix nivell de coneixements que l'exigit en les lletres a), b) o c).»  
La Direcció General de Producció Agrícola i Ramadera, d'acord amb el que es disposa en el Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en el Decret 146 /2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca, és competent en matèria de producció i sanitat animal, i oïdes les organitzacions professionals agràries, resol:  
  
Primer  
S'eximeix del requisit de formació exigit en l'article 4.3 del Reial decret 1053/2022, de 27 de desembre, els treballadors que puguen demostrar un mínim de tres anys d'experiència pràctica en treballs relacionats amb la cria de bestiar boví, amb anterioritat a la data d'entrada en vigor de l'esmentat reial decret.  
  
Segon  
L'acreditació de l'experiència pràctica de l'apartat anterior es realitzarà mitjançant una de les documentacions següents:  
a) La titularitat d'una explotació de boví de persones físiques en el Registre d'Explotacions Ramaderes (d'ara en avant, REGA) amb una antiguitat d'almenys tres anys, amb anterioritat a la data d'entrada en vigor del Reial decret 1053/2022, de 27 de desembre.  
b) La representativitat com a administrador de persones jurídiques titulars d'explotacions de boví en REGA, amb una antiguitat d'almenys tres anys, amb anterioritat a la data d'entrada en vigor del Reial decret 1053/2022, de 27 de desembre.  
c) Les persones que han treballat durant almenys tres anys amb bestiar boví, amb anterioritat a la data d'entrada en vigor del Reial decret 1053/2022, de 27 de desembre, hauran de presentar almenys un dels documents següents:  
1r. Còpia del contracte que acredite la relació laboral i la dedicació.  
  
2n. Nòmines.  
3r. Vida laboral.  
4t. Relació nominal de treballadors (RNT) i relació de liquidació de cotitzacions (RLC).  
5é. Desglossament de seguretat social a càrrec de l'empresa per a cada empleat.  
6é. Factures de prestació de serveis tècnics i justificants bancaris de pagament corresponents.  
  
Tercer  
El titular de l'explotació de boví s'assegurarà que totes les persones que treballen amb bestiar boví en l'explotació tinguen una formació adequada i suficient mitjançant el pla de formació d'empresa, per a la qual cosa acreditarà la formació mitjançant cursos d'entitats externes o mitjançant l'organització de cursos impartits per professorat. De tot això, hi haurà d'acreditar documentalment l'efectiva realització de la formació del personal de l'explotació.  
  
Quart  
Els serveis veterinaris oficials dins dels programes de control per a comprovar el compliment de les condicions i els requisits establits en el Reial decret 1053/2022, de 27 de desembre, dins del marc de les competències de ramaderia adscrites a la Direcció General de Producció Agrícola i Ramadera que són de competència veterinària, verificaran d'acord amb esta resolució la formació de les persones que treballen amb bestiar boví.  
  
Cinqué  
Amb independència de l'acreditació de la formació o de l'exempció de l'acreditació establida en l'article 4.3 del Reial decret 1053/2022, de 27 de desembre, de manera addicional, el titular de l'explotació s'assegurarà que totes les persones que treballen amb el bestiar boví realitzen, periòdicament i, en tot cas, almenys una vegada cada cinc anys, cursos d'adequació dels coneixements als avanços tècnics de l'activitat, basats en les matèries incloses en l'annex II de l'esmentat reial decret, amb una duració mínima de 10 hores.  
  
La present resolució no posa fi a la via administrativa i contra esta pot interposar-se, en el termini d'un mes a comptar de l'endemà de la notificació o la publicació, un recurs d'alçada davant el secretari autonòmic d'Agricultura, Ramaderia i Pesca, de conformitat amb el que es disposa en els articles 121 i 122 de la Llei 39/2015, de 10 d'octubre, del procediment administratiu comú de les administracions públiques.  
  
  
València, 14 de desembre de 2023.- El director general de Producció Agrícola i Ramadera: Simón Martínez Ruiz.